Document ID: 32012D0707

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 14ης Νοεμβρίου 2012
σχετικά με τον καθορισμό κοινής μορφής για την υποβολή πληροφοριών κατ’ εφαρμογή της οδηγίας 2010/63/ΕΕ του Ευρωπαϊκού Κοινοβουλίου και του Συμβουλίου περί προστασίας των ζώων που χρησιμοποιούνται για επιστημονικούς σκοπούς
[κοινοποιηθείσα υπό τον αριθμό C(2012) 8064]
(Κείμενο που παρουσιάζει ενδιαφέρον για τον ΕΟΧ)
(2012/707/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2010/63/ΕΕ του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2010, περί προστασίας των ζώων που χρησιμοποιούνται για επιστημονικούς σκοπούς (1), και ιδίως το άρθρο 54 παράγραφος 4,
Εκτιμώντας τα ακόλουθα:
(1)
Η οδηγία 2010/63/ΕΕ προβλέπει την εναρμόνιση των εθνικών διατάξεων που απαιτούνται για να βελτιωθεί η μεταχείριση των ζώων τα οποία χρησιμοποιούνται για επιστημονικούς σκοπούς και έχει ως στόχο την αντικατάσταση, μείωση και βελτίωση της χρήσης ζώων για τους σκοπούς αυτούς.
(2)
Το άρθρο 54 παράγραφος 1 της οδηγίας 2010/63/ΕΕ επιβάλλει στα κράτη μέλη να διαβιβάζουν στην Επιτροπή, το αργότερο στις 10 Νοεμβρίου 2018 και στη συνέχεια ανά πενταετία, πληροφορίες σχετικά με την εφαρμογή της εν λόγω οδηγίας.
(3)
Το άρθρο 54 παράγραφος 2 της οδηγίας 2010/63/ΕΕ επιβάλλει στα κράτη μέλη να συλλέγουν και να δημοσιοποιούν, σε ετήσια βάση, στατιστικές πληροφορίες σχετικά με τη χρήση ζώων σε διαδικασίες. Τα κράτη μέλη οφείλουν να υποβάλλουν αυτές τις στατιστικές πληροφορίες στην Επιτροπή το αργότερο στις 10 Νοεμβρίου 2015 και, στη συνέχεια, κατ’ έτος.
(4)
Σύμφωνα με το άρθρο 54 παράγραφος 3 της οδηγίας 2010/63/ΕΕ, τα κράτη μέλη οφείλουν να υποβάλλουν ετησίως στην Επιτροπή αναλυτικές πληροφορίες σχετικά με τις εξαιρέσεις που εγκρίνονται δυνάμει του άρθρου 6 παράγραφος 4 στοιχείο α) της εν λόγω οδηγίας.
(5)
Προκειμένου να διασφαλιστεί η εφαρμογή της οδηγίας 2010/63/ΕΕ με συνέπεια θα πρέπει να καθοριστεί κοινή μορφή για την υποβολή των πληροφοριών που αναφέρονται στο άρθρο 54 παράγραφοι 1, 2 και 3 της εν λόγω οδηγίας.
(6)
Για να συγκεντρώνονται συγκρίσιμες πληροφορίες όσον αφορά την εφαρμογή της οδηγίας 2010/63/ΕΕ και να είναι η Επιτροπή σε θέση να κρίνει την αποτελεσματικότητα της εφαρμογής της εν λόγω οδηγίας σε ενωσιακό επίπεδο, τα στοιχεία που υποβάλλουν τα κράτη μέλη σχετικά με την εφαρμογή, τις ετήσιες στατιστικές χρήσης ζώων σε διαδικασίες και τις εξαιρέσεις που εγκρίνονται βάσει του άρθρου 6 παράγραφος 4 στοιχείο α) θα πρέπει να είναι ακριβή και συνεπή. Συνεπώς, οι απαιτήσεις που αφορούν την υποβολή στοιχείων θα πρέπει να εναρμονιστούν μεταξύ των κρατών μελών με τον καθορισμό κοινής μορφής για την υποβολή των εν λόγω πληροφοριών.
(7)
Σύμφωνα με το άρθρο 57 παράγραφος 2 της οδηγίας 2010/63/ΕΕ, η Επιτροπή οφείλει να υποβάλλει στο Ευρωπαϊκό Κοινοβούλιο και στο Συμβούλιο συνοπτική έκθεση σχετικά με τις στατιστικές πληροφορίες που υποβάλλουν τα κράτη μέλη δυνάμει του άρθρου 54 παράγραφος 2 της εν λόγω οδηγίας. Για να είναι τα στοιχεία ουσιαστικά, ακριβή και συγκρίσιμα, ο καθορισμός κοινής μορφής είναι θεμελιώδους σημασίας προκειμένου να εξασφαλιστεί η ομοιόμορφη υποβολή τους από όλα τα κράτη μέλη.
(8)
Για να είναι δυνατή η επικαιροποίηση του καταλόγου των μεθόδων θανάτωσης των ζώων, ο οποίος περιλαμβάνεται στο παράρτημα IV της οδηγίας 2010/63/ΕΚ, ανάλογα με τις πλέον πρόσφατες επιστημονικές εξελίξεις, είναι αναγκαίο να λαμβάνονται αναλυτικές πληροφορίες σχετικά με τις μεθόδους για τις οποίες εγκρίνονται εξαιρέσεις βάσει του άρθρου 6 παράγραφος 4 στοιχείο α) της εν λόγω οδηγίας.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 56 παράγραφος 3 της οδηγίας 2010/63/ΕΕ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για την υποβολή των πληροφοριών που αναφέρονται στο άρθρο 54 παράγραφος 1 της οδηγίας 2010/63/ΕΕ τα κράτη μέλη χρησιμοποιούν την κοινή μορφή υποβολής στοιχείων που παρατίθεται στο παράρτημα Ι της παρούσας απόφασης.
Άρθρο 2
Για την υποβολή των στατιστικών πληροφοριών που αναφέρονται στο άρθρο 54 παράγραφος 2 της οδηγίας 2010/63/ΕΕ τα κράτη μέλη χρησιμοποιούν την κοινή μορφή υποβολής στοιχείων και ακολουθούν τις λεπτομερείς οδηγίες που παρατίθενται στο παράρτημα ΙΙ της παρούσας απόφασης.
Άρθρο 3
Για την υποβολή των αναφερόμενων στο άρθρο 54 παράγραφος 3 της οδηγίας 2010/63/ΕΕ πληροφοριών, οι οποίες αφορούν τις εξαιρέσεις που εγκρίνονται δυνάμει του άρθρου 6 παράγραφος 4 στοιχείο α) της εν λόγω οδηγίας, τα κράτη μέλη χρησιμοποιούν την κοινή μορφή υποβολής στοιχείων που παρατίθεται στο παράρτημα ΙΙΙ της παρούσας απόφασης.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 14 Νοεμβρίου 2012.

Labels: 12
7
19
20